**ploios**

*Lungeanu Vasile*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cerul arată melancolic și anxios

de parcă un pictor panicat

l-a dat cu un strat de vopsea

de culoarea plumbului

dacă unesc imaginar

punctele de intensitate maximă

ale căderilor mele obțin

o pânză de păianjen

ca o rețea urbană de autobuze

păcălesc asediul vocilor

cu vată în urechi

și chipul răului cu pleoapele strânse

în palmă, linia vieții

trasată cu creta este în

așteptarea unui ropot de ploaie

torn în forme, asemenea

tiparelor pentru chirpici

gânduri și fapte bune

și le cuibăresc în inimă

așa cum bătrânii lumii

adunau provizii pentru iarnă

o mie de statui de piatră

cu năframe legate la ochi

și guri ferecate pe vecie

bâjbâie după lumină

în spatele norilor întunecați

când cerul începe să plângă

cu lacrimi de culoarea plumbului

și se aud pașii statuilor tunând

țin palmele lipite de piept

până când creta devine jar